《题蒙泉岳先生葡萄（先生在谪时所写）》
明代·程敏政

刘郎未撤轮台戍，使者年年向西去。
宛国传将马乳来，汉宫始识葡萄树。
茂陵石马秋风寒，玄香冷落黄金盘。
后来尚食不到此，当时价抵千琅玕。
镇夷城头初罢鼓，谪仙挥毫气如虎。
一番风味眼底生，万斛骊珠手中吐。
铁面长髯谁比伦，慷慨便作凉州春。
兔起鹘落总天趣，日观之徒空逼真。
愿子珍藏无草草，谪仙已逐秋花老。
临池不觉三叹嗟，前辈风流到今少。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。